OBRAZLOŽITVENI MEMORANDUM

1. OZADJE PREDLOGA

Evropski svet je 26. marca 2010 potrdil predlog Evropske komisije za začetek nove strategije za delovna mesta in rast, imenovane Evropa 2020[1], ki temelji na okrepljenem usklajevanju ekonomskih politik ter se bo osredotočala na ključna področja, na katerih je potrebno ukrepanje za spodbuditev potenciala Evrope za trajnostno rast in konkurenčnost. Evropski svet se je zato strinjal, da se določijo krovni cilji EU, ki so obenem skupni cilji, s katerimi se usmerja ukrepanje držav članic in Unije.

Na podlagi Pogodbe o delovanju EU morajo države članice svoje ekonomske politike in politike za spodbujanje zaposlovanja obravnavati kot zadeve skupnega pomena ter jih usklajevati v okviru Sveta. V dveh ločenih členih Pogodbe je navedeno, da mora Svet sprejeti širše smernice ekonomskih politik (člen 121) in smernice za zaposlovanje (člen 148) ter da morajo biti slednje usklajene s prvimi. Glede na to pravno podlago so smernice za politike zaposlovanja in ekonomske politike predstavljene kot dva različna, vendar medsebojno povezana pravna akta:

- Priporočilo Sveta o širših smernicah ekonomskih politik držav članic in Unije – del I integriranih smernic strategije Evropa 2020,

- Sklep Sveta o smernicah za politike zaposlovanja držav članic – del II integriranih smernic strategije Evropa 2020.

Te smernice, ki se izvajajo na podlagi navedenih pravnih aktov, skupaj tvorijo integrirane smernice za izvajanje strategije Evropa 2020. Smernice za zaposlovanje so bile sprejete 21. oktobra 2010 in bi morale biti po sklepu o sprejetju nespremenjene do leta 2014, da bi se osredotočili na njihovo izvajanje.

Splošni cilji in prednostne naloge iz smernic za politike zaposlovanja ostajajo veljavne. V skladu s členom 148(2) je treba njihovo veljavnost za leto 2012 potrditi s sklepom Sveta po posvetovanju z Evropskim parlamentom, Evropskim ekonomsko-socialnim odborom, Odborom regij in Odborom za zaposlovanje.

2. REZULTATI POSVETOVANJ Z ZAINTERESIRANIMI STRANMI IN OCENA UČINKA

Ni podatkov.

3. PRAVNI ELEMENTI PREDLOGA

UL L 308, 24.11.2010, str. 46.

2011/0390 (CNS)

Predlog

SKLEP SVETA

o smernicah za politike zaposlovanja držav članic

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 148(2) Pogodbe,

ob upoštevanju predloga Evropske komisije,

ob upoštevanju mnenja Evropskega parlamenta[2],

ob upoštevanju mnenja Odbora za zaposlovanje,

ob upoštevanju mnenja Evropskega ekonomsko-socialnega odbora[3],

ob upoštevanju mnenja Odbora regij[4],

ob upoštevanju naslednjega:

(1) V členu 145 Pogodbe o delovanju Evropske unije (PDEU) je določeno, da si države članice in Unija prizadevajo za razvoj usklajene strategije zaposlovanja in zlasti za spodbujanje kvalificirane, usposobljene in prilagodljive delovne sile kot tudi trgov dela, ki se odzivajo na gospodarske spremembe, z namenom, da bi dosegle cilje iz člena 3 Pogodbe o Evropski uniji (PEU).

(2) „Strategija Evropa 2020“, ki jo je predlagala Komisija, omogoča Uniji, da svoje gospodarstvo usmerja k pametni, trajnostni in vključujoči rasti, ki jo bo spremljala visoka stopnja zaposlenosti, produktivnosti in socialne kohezije. Pet krovnih ciljev, navedenih v okviru ustreznih smernic, predstavlja skupne cilje, ki vodijo ukrepanje držav članic ob upoštevanju njihovih izhodiščnih položajev in nacionalnih okoliščin ter stališč in okoliščin Unije. Evropska strategija zaposlovanja ima vodilno vlogo pri uveljavitvi ciljev zaposlovanja in trgov dela iz nove strategije.

(3) Te integrirane smernice so usklajene s sklepi Evropskega sveta. Smernice dajejo natančna navodila državam članicam za oblikovanje nacionalnih programov reform in izvajanje reform, pri čemer upoštevajo njihovo medsebojno povezanost ter skladnost s Paktom za stabilnost in rast. Smernice za zaposlovanje bi morale biti podlaga za vsa priporočila, pripravljena za posamezne države, ki jih lahko Svet naslovi na države članice v skladu s členom 148(4) PDEU, skupaj s priporočili, pripravljenimi za posamezne države, ki so naslovljena na države članice v skladu s členom 121(2) Pogodbe. Smernice za zaposlovanje bi morale biti tudi podlaga za pripravo skupnega poročila o zaposlovanju, ki ga Svet in Evropska komisija vsako leto pošljeta Evropskemu svetu.

(4) Pregled osnutkov nacionalnih programov reform držav članic iz osnutka skupnega poročila o zaposlovanju kaže, da si morajo države članice še naprej po vseh svojih močeh prizadevati za obravnavo prednostnih področij, in sicer povečanje udeležbe na trgu dela in zmanjšanje strukturne brezposelnosti, razvoj kvalificirane delovne sile, ki ustreza potrebam trga dela, ter spodbujanje oblikovanja kakovostnih delovnih mest in vseživljenjskega učenja, izboljšanje uspešnosti izobraževalnih sistemov in sistemov usposabljanja na vseh ravneh ter spodbujanje vključevanja v terciarno izobraževanje, socialnega vključevanja in boja proti revščini.

(5) Smernice za zaposlovanje, sprejete leta 2010, bi morale do leta 2014 ostati nespremenjene, da bi se osredotočili na njihovo izvajanje. V vmesnih letih do konca leta 2014 bi moralo biti njihovo posodabljanje strogo omejeno.

(6) Države članice bi morale pri izvajanju smernic za zaposlovanje proučiti uporabo Evropskega socialnega sklada –

SPREJEL NASLEDNJI SKLEP:

Člen 1

Smernice za politike zaposlovanja držav članic, kot so določene v Prilogi k Sklepu Sveta z dne 21. oktobra 2010 o smernicah za politike zaposlovanja držav članic[5], ostajajo v letu 2012 nespremenjene in jih države članice upoštevajo v svojih politikah zaposlovanja.

Člen 2

Ta sklep je naslovljen na države članice.

V […],

Za Svet

Predsednik

[1] COM(2010) 2020, 3.3.2010.

[2] UL C, , str. .

[3] UL C, , str. .

[4] UL C, , str. .

[5] Sklep Sveta 2010/707/EU z dne 21. oktobra 2010 o smernicah za politike zaposlovanja držav članic (UL L 308, 24.11.2010, str. 46).